runetrust/blame-folketinget-dk huggingface dataset:
Pelle Dragsted (EL), 2023-04-28:
Tak for det, og også tak for på pædagogisk vis at forklare, hvordan Landsbyggefonden fungerer.
Det tror jeg der er rigtig mange som ikke ved, og det er nok også noget af årsagen til, at vi ofte oplever politikerne lege, at Landsbyggefonden ligesom er sådan en kasse, som man bare kan stikke snablen ned i efter forgodtbefindende.
Jeg har så et spørgsmål, når Alternativet alligevel vælger at være med i den her aftale, selv om man snupper pengene herfra og man jo dermed på en eller anden måde i hvert fald risikerer at knæsætte et princip om, at det er okay, når man skal hjælpe dem, der bor i almene boliger, at de selv skal betale, mens vi for alle andre betaler det over fælleskassen.
Så mit spørgsmål går på: Hvad er Alternativets overvejelser bag det, og er det et udtryk for et principskifte?
Eller vil Alternativet også fremover beskytte Landsbyggefonden mod grådige politikere?
Sigurd Agersnap (SF), 2023-04-28:
Tak for det.
Nu ville jeg jo lige hjælpe, så ordføreren kan bruge tiden, indtil han skal køre hjem.
Jeg synes jo også, at ordføreren ligesom får sagt det, som om vi skal lære at læse mellem linjerne.
Det synes jeg egentlig er at sætte ordførerens lys lidt under en skæppe.
Jeg tror, ordføreren har den rigtige forståelse af, hvordan det her plejer at foregå, nemlig at når penge løber tilbage i statskassen, skal det fremgå af tabellerne.
Jeg er helt med på – det er vi i SF – at det selvfølgelig er mere kompliceret, hvordan man indretter den her model, men det, man jo kunne sætte sig ned og snakke om, er de 80 mio. kr., altså hvad vi vil bruge dem på.
Det er jo 80 mio. kr., der går tilbage i statskassen.
Er ordføreren ikke med på, at vi kunne tage en snak om dem?
Carl Valentin (SF), 2023-04-28:
Jeg tror heller ikke, man skal forstå det sådan, at alle former for nyttejob nødvendigvis er meningsløse, men jeg kan forestille mig nogle modeller, hvor man laver meningsløse ting.
Statsministeren nævnte tidligere fra talerstolen det berømte eksempel med at bygge spaghettitårne.
Og det tror jeg ikke man får nogen sådan særlig stærk tilknytning til samfundet af eller man får nogle gode kollegaer at integrere sig bedre med.
Så det er i virkeligheden min pointe her.
Maria Durhuus (S), 2023-04-28:
Tak, og tak til ordføreren for en spændende tale.
Vil ordføreren ikke anerkende, at der i det at stå op om morgenen og smøre en madpakke og få børnene i institution og mødes med andre mennesker, der måske ikke er fra ens egen kultur, ligger mere, så man ikke blot kan kalde selve det, at man tager af sted, for meningsløst?
For der ligger jo mere i en relation, når vi taler om at integrere sig i et samfund og lære om de regler og normer og kulturer, man befinder sig i, end hvis man bliver derhjemme og ikke lærer sproget og ikke er en rollemodel for sine børn, fordi man venter på noget, man finder meningsfyldt.
Carl Valentin (SF), 2023-04-28:
Der er så mange ting, vi gerne vil gøre for at bekæmpe social kontrol, at det er svært at nå at nævne dem på den korte tid, man har.
Men for SF er det vigtigt at sikre en bedre integration bl.a. ved at fjerne paradigmeskiftet, som har gjort, at folk ikke har samme incitament til at integrere sig.
Jeg kan se, at min taletid er gået, for jeg har lidt kort tid her.
Susie Jessen (DD), 2023-04-28:
Tak for svaret.
Så kunne jeg egentlig godt tænke mig at høre lidt om, hvad man så vil, hvis forbudspolitik ikke er vejen frem.
For det virker tit, som om det er det, der skal til i de her miljøer for at løsrive de her børn fra social kontrol.
Det virker nogle gange lidt som at slå i en dyne, for der sker jo ingenting.
Der tror jeg bare, at vi som politikere også har et ansvar for de her meget små børn, når deres forældre helt åbenlyst ikke kan finde ud af at acceptere, at deres piger rent faktisk bor i et vestligt samfund, hvor mænd og kvinder er lige, og at de ikke skal seksualiseres, fra de er helt små.
Carl Valentin (SF), 2023-04-28:
Nej, jeg tror ikke, at forbud er vejen frem, og jeg tror ikke, at det er sådan, vi sikrer en god integration.
Jeg synes, det er en meget konfrontatorisk måde at håndtere den her problemstilling på.
Når det er sagt, vil jeg sige, at jeg faktisk ikke bryder mig om at se piger med muslimsk tørklæde.
Det gør jeg ikke, for jeg synes ikke, det er rart at se religiøs indoktrinering over for børn, og jeg synes generelt, at religiøse symboler på børn er lidt ubehageligt.
Jeg synes også, det er ubehageligt at se børn, der er meget kristne og går rundt med et kors.
Så det er noget, som vi er meget opmærksomme på, og vi er også meget opmærksomme på, at der er unge piger, der bliver presset til at tage tørklæde på.
Men jeg tror ikke, at en forbudspolitik er den rigtige måde at løse det på i et liberalt samfund.
Susie Jessen (DD), 2023-04-28:
Jeg er glad for, at der også er et fokus på social kontrol her.
Ordføreren nævnte den her bus 5C, der kører ad Nørrebrogade.
Jeg tror, at den hed 5A, dengang jeg boede oppe ved Brønshøj Torv.
Jeg bed også mærke i nogle ting, hver gang jeg skulle tage den, må jeg sige.
En af de ting var de her piger, meget små piger, som var på vej i skole, og som havde tørklæde på.
Nu når SF så i dag siger fra talerstolen, at man har et fokus på social kontrol, kunne det så ikke være en rigtig god måde at frigøre de her meget små piger helt ned til 6-7-årsalderen fra social kontrol på?
Carl Valentin (SF), 2023-04-28:
Jeg synes, det er lidt fejt, når ordføreren antyder, at det er, fordi vi ikke har tillid til myndighederne, for myndighederne laver jo også deres vurderinger på baggrund af den lovgivning, som vi har lavet herinde.
Så når vi laver en lovgivning, hvor der ikke er krav om varig stabilitet og fred, så kommer myndighederne jo heller ikke nødvendigvis til at tage udgangspunkt i det.
Det er derfor, myndighederne vurderer, at man godt kan sende folk tilbage til Syrien eller steder i Syrien, som situationen er lige nu, men det gør de jo på baggrund af en lovgivning, som vi i SF mener er forkert.
Det er derfor, vi skal ændre den, og så skal vi nok have tillid til myndighederne.
Kasper Sand Kjær (S), 2023-04-28:
Det er jo bare der, meget af det midlertidige ligger gemt.
Og man må jo samtidig også sige, at hvis de danske myndigheder vurderer, at noget er sikkert at vende tilbage til, så må vi vel også som lovgivere herinde forudsætte, at det er det.
Det skal vel ikke være i Folketingssalen, at vi sidder og afgør, hvilke regioner i Syrien der er trygge at vende tilbage til, og hvilke der ikke er det, og hvilke andre lande der er eller ikke er det.
Der er vi vel nødt til at stole på, at danske myndigheder kan lave den vurdering.
Det, der bare nogle gange, synes jeg, lidt bliver konsekvensen af, hvordan SF lyder til at stille sig i den her diskussion, bliver, at man lidt så at sige kan vente sig til alligevel at få permanent ophold, og så ender vi jo med ikke at have midlertidigt ophold som udgangspunktet.
Carl Valentin (SF), 2023-04-28:
Det kan spørgeren tro jeg kan.
I SF er vi tilhængere af midlertidighedsprincippet og har været det i nogen tid, men vi mener også, at man nu har indrettet lovgivningen på en måde, så der er mennesker, der bliver sendt tilbage til steder, hvor vi ikke kan være sikre på at sikkerhedssituationen er stabil.
Og det er jo på grund af § 7, stk. 3, som bl.a. betyder, at folk bliver sendt tilbage til Syrien nu eller i hvert fald bliver bedt om at rejse tilbage.
De kommer så for det meste ikke dertil, de ender på et udrejsecenter.
Men ikke desto mindre mener vi, at man har indrettet lovgivningen forkert.
Så det er ikke, fordi vi er modstandere af midlertidighedsprincippet.
Jeg synes, vi skal hjælpe dem, der har behov for det, men vi er modstandere af, at man har indrettet lovgivningen på en måde, der gør, at mennesker bliver sendt tilbage til områder, hvor de risikerer at blive udsat for præcis nogle af de samme ting, som de i sin tid flygtede fra.
Det synes vi i SF er meningsløst, og derfor kæmper vi for en ændring af lovgivningen dér og en fjernelse af § 7, stk. 3.
Kasper Sand Kjær (S), 2023-04-28:
Tak for talen.
Der er jo på det her område ting, som SF og Socialdemokratiet ser ens på, og der er også ting, som vi nogle gange ikke ser ens på.
Der er det jo vores udgangspunkt, at et asylophold i Danmark er noget, man har midlertidigt, og så skal man vende hjem, når der er fredeligt i hjemlandet, og man skal sådan set følge myndighedernes afgørelse.
Når først der er truffet en afgørelse i Flygtningenævnet, skal man rejse hjem, og hvis man ikke gør det, ender man på et udrejsecenter, indtil man enten medvirker til udsendelse eller tvangsudsendes.
Der synes jeg nogle gange, at SF i den diskussion sender andre signaler, så kunne ordføreren ikke uddybe SF's position i den diskussion?
Carl Valentin (SF), 2023-04-28:
Det går ikke så godt.
I virkeligheden synes jeg også, at det er der, man skal skelne, når man taler om, at det går godt med integrationen.
For det er faktisk mit indtryk, at integrationen går fremad i de her år på nogle punkter, altså med hensyn til det, som ordføreren nok vil kalde det materielle, f.eks. i forhold til integrationen på arbejdsmarkedet.
Men jeg synes, at det er rigtigt set, at der er masser af mennesker, som er en del af det danske samfund, og som ikke deler de værdier om f.eks. ligestilling og demokrati, som vi har i Danmark.
Nu har jeg ikke mere tid, men jeg har vist også svaret.
Frederik Vad (S), 2023-04-28:
Hvad med den ikkematerielle integration?
Hvordan synes ordføreren at det går med den?
Det er seksualmoral, ære og skam, vold i børneopdragelsen, synet på kvinder, altså det, der ikke kan måles i den materielle udvikling.
Hvordan synes SF at det går med den type integration?
Carl Valentin (SF), 2023-04-28:
Jeg savner også fru Halime Oguz herinde.
Jeg har arbejdet sammen med hende i mange år, både i Odense dengang, men også senere, da vi stillede op sammen i København.
Jeg synes, at hun havde mange gode perspektiver på tingene, og det har hun stadig væk.
Nej, SF's linje har ikke ændret sig i de her spørgsmål.
Vi tager social kontrol ekstremt alvorligt, og jeg nævnte det også eksplicit i min tale.
Så mener jeg da også, at det er vigtigt, at vi har styr på, hvor mange der kommer hertil.
Det er da helt afgørende.
For antallet betyder noget for, om integrationen virker, og det mener jeg sådan set at SF har anerkendt i mange år.
Selv om jeg synes, at Halime Oguz er en fremragende person, føler jeg heller ikke, at det var hende, der bragte det ind i SF; vi har i mange år sagt, at antallet betyder noget for, hvor vellykket integrationen bliver, og det mener vi stadig væk.
Frederik Vad (S), 2023-04-28:
En af de mennesker, der gør mig allermest klog på social kontrol og nogle af de her spørgsmål, vi diskuterer her i dag, er den tidligere SF-ordfører Halime Oguz, som jeg er meget, meget glad for at diskutere de her ting med en gang imellem.
Jeg synes, da jeg hørte ordførerens tale, at jeg blev en lille smule forvirret over, om den linje, som hun lagde før folketingsvalget, stadig er den linje, som SF kører efter.
Så jeg har to sådan helt konkrete spørgsmål.
Punkt 1: Mener SF helt overordnet stadig væk, at tilstrømningen til landet skal holdes lav, hvis integrationen skal lykkes?
Og punkt 2: Er det ordførerens opfattelse på vegne af SF, at den sociale kontrol, vi får kendskab til i den offentlige debat, er toppen af isbjerget, apropos debatten om mørketal før, og at der foregår enormt meget under overfladen, som vi dybest set ikke ved noget som helst om?
Carl Valentin (SF), 2023-04-28:
Man kommer ikke til at se os bare tilslutte os og skrive under, selv hvis regeringen godt kunne ønske sig, at det var på den måde.
Men man kommer til at se os gå ind i konstruktive forhandlinger om det.
For jeg synes, at det er vigtigt, at man bidrager, når man kommer til Danmark, altså at man uddanner sig, eller at man arbejder.
Vi kan godt se en eller anden form for arbejdspligt for os på den her måde, men det skal jo ikke ske på en måde, hvor det bliver meningsløst, eller hvor man ikke inddrager fagbevægelsen, hvad det ikke lader til at man har gjort synderligt indtil videre i den her proces.
Vi synes faktisk, at det her er så alvorligt, at det er vores arbejdsmarkedsordfører, hr. Karsten Hønge, som tager sig af den sag.
For vi synes, at det er vigtigt, at arbejdsmarkedets parter bliver inddraget i det.
Vi kommer til at lægge masser af energi i det her, for jeg synes, at det er vigtigt, at man arbejder og man bidrager, når man kommer til landet, men det skal ikke gøres på en uklog måde, og vi skal ikke bare se sådan nogle meningsløse nyttejobsagtige løsninger på det her problem.
Morten Dahlin (V), 2023-04-28:
Tak til SF's ordfører for talen.
Jeg kunne godt tænke mig at spørge SF's ordfører ind til arbejdspligt.
Kommer vi til at se Socialistisk Folkeparti tilslutte sig regeringens forslag om, at hvis man kommer her til Danmark, skal man også arbejde for at modtage sine sociale ydelser?
Maria Durhuus (S), 2023-04-28:
Nu nævnte ordføreren også i forlængelse af min kollega Frederik Vads indlæg det med mørketallene og social kontrol.
Vi ved, at det tit og ofte foregår nogle af de steder i Danmark, hvor parallelsamfundene blomstrer.
Så jeg skal bare sikre mig, at SF stadig væk støtter op om den parallelsamfundspakke, eller om den også er til diskussion igen.
Carl Valentin (SF), 2023-04-28:
Ja, SF er med i parallelsamfundspakken og jo ikke fuldstændig enig i alt, hvad der står i den, men er med i den som en del af et kompromis.
Og det er vi selvfølgelig fortsat.
Susie Jessen (DD), 2023-04-28:
Uha, nu går jeg ind her som politisk ordfører og tager en sag fra vores udlændingeordfører.
Er den afghanske særlov det her med, at man lader kvinder blive i landet?
Altså, der er det jo vores myndigheder, der har været inde at lave en vurdering af, om kvinderne skal have lov til at blive her.
Der synes jeg også, at det er vigtigt, at vi følger myndighedernes anbefalinger og retningslinjer.
Det gælder i øvrigt også den anden vej, når de siger, de skal hjem igen.
Mohammad Rona (M), 2023-04-28:
Tak for det, og tak for talen.
Vi var nogle stykker i går, der havde en masse forskellige debatter her i salen, og et af områderne var faktisk den afghanske særlov, som skal forlænges.
Og det var lidt svært for mig at tyde, om hr. Peter Skaarup var for at forlænge eller imod at forlænge den afghanske særlov.
Er I for eller imod?
Susie Jessen (DD), 2023-04-28:
Jamen jeg har desværre ikke læst Dansk Folkepartis forslag til vedtagelse, for jeg har ikke fået det tilsendt.
Så det er helt simpelt.
Pia Kjærsgaard (DF), 2023-04-28:
Men så er Dansk Folkepartis forslag til vedtagelse da meget, meget bedre.
Altså, Folketinget opfordrer regeringen til at sætte det danske folks interesser først og internationale konventioner bagest og udtræde af de konventioner, der ikke varetager Danmarks interesser eller forhindrer, at Danmark fører den politik, som er til landets bedste.
Det er jo sådan, det skal være.
Susie Jessen (DD), 2023-04-28:
Jeg er fuldstændig enig med fru Pia Kjærsgaard i, at konventionerne bliver brugt på en meget, meget forkert måde i dag.
Den oprindelige intention med konventionerne var at beskytte helt almindelige mennesker, og de er begyndt at beskytte forbrydere.
Det er fuldstændig rigtigt, at det er noget, vi skal have gjort noget ved.
Derfor synes jeg også, at det er vigtigt at åbne op for den her diskussion om, at konventionerne jo på den måde ikke er mejslet i granit; de er åbne for fortolkning.
Der kan man jo også se i menneskerettighedskonventionen og flygtningekonventionen, at der står sådan nogle ting som, at beskyttelsen bortfalder, hvis man er til fare for staten eller dens borgere.
Så der synes jeg bare, at vi som politikere skal være bedre til at trykteste de her konventioner, sådan at de bliver brugt på den måde, det var intentionen, i stedet for at de beskytter forbrydere.
For der er jeg fuldstændig enig – det er helt galt.
Pia Kjærsgaard (DF), 2023-04-28:
Jeg må indrømme, at jeg også undrede mig lidt.
Det er godt, at Socialdemokratiet stillede det spørgsmål.
Det har vi gjort i forhold til Danmarksdemokraterne og udenlandsk arbejdskraft.
Det er bare lige meget, hvor de kommer fra, bare de kan lave noget.
Jeg er helt uenig.
Men jeg vil godt lige høre om noget i forhold til det der forslag til vedtagelse.
Det var jo alt sammen sådan lidt ønsketænkning.
Det, jeg mangler, er noget om konventioner.
Hvorfor vil Danmarksdemokraterne ikke gå mere ind i spørgsmålet om konventionerne?
Hvorfor vil de blå partier ikke gå mere ind i spørgsmålet om konventionerne?
For så længe vi bliver ved med at fastholde konventionerne, som de er, kommer vi ikke ud af stedet.
Det gør vi altså ikke.
Og så kan man tale om, om grundloven skal stå over religiøs lov osv. osv.
Susie Jessen (DD), 2023-04-28:
Jeg har ikke fulgt den debat, det må jeg sige.
Men jeg tror da, at jeg generelt personligt – ligesom hr. Frederik Vad – har den opfattelse, at det er nemmere at have mennesker som udenlandsk arbejdskraft fra nogle bestemte lande, som vi er sammenlignelige med, i forhold til fra andre lande.
Frederik Vad (S), 2023-04-28:
Det forstår jeg bare ikke.
Ordføreren under førstebehandlingen af L 46, fru Charlotte Munch fra Danmarksdemokraterne, sagde, og jeg citerer: »For mig er det sådan set ligegyldigt, hvilket land den arbejdskraft kommer fra, så længe den bidrager til virksomhederne i Danmark.«
Det er jeg selv personligt uenig i.
Er ordføreren det?
Susie Jessen (DD), 2023-04-28:
Jeg tror da, at der er en generel enighed i Danmarksdemokraterne om, at det jo giver bedst mening i forhold til integrationen, at man, når man kommer til Danmark, kommer fra et land, der er sammenligneligt med Danmark.
Det er jo nemmere på alle parametre.
Det tror jeg ikke at der er nogen der kan være i tvivl om.
Jeg ved, at der bl.a. er et projekt i gang nede på Lolland, hvor man arbejder for at få flere sosu'er fra bl.a. Italien, Spanien og Ukraine, og det går rigtig, rigtig godt.
Men altså, jeg tror også, at man er nødt til at åbne øjnene for, at der er et problem med mangel på arbejdskraft, og det må man have løst.
Men det skal selvfølgelig ikke gøre, at vi går på kompromis med nogle af de værdier, vi har.
Frederik Vad (S), 2023-04-28:
Når man har været i debatter med repræsentanter for Danmarksdemokraterne på Vestsjælland og andre steder og også har fulgt debatten her i Folketinget, har man jo kunnet lægge mærke til, at Danmarksdemokraterne har været meget aktive i forhold til at sikre, at der kan komme mere arbejdskraft til Danmark udefra.
Da loven om udenlandsk arbejdskraft blev førstebehandlet her i salen, sagde Danmarksdemokraternes ordfører, at det sådan set var ligegyldigt, hvor i verden den her arbejdskraft kom fra, bare den gavnede virksomhederne.
Er det Danmarksdemokraternes holdning, at det faktisk er lidt ligegyldigt, hvor den ekstra arbejdskraft, vi får udefra, kommer fra, bare virksomhederne kan bruge den?
Susie Jessen (DD), 2023-04-28:
Jamen jeg synes helt generelt, at der skal tages meget hårdere fat for at få de her indvandrerkvinder, som det jo især drejer sig om, ud på arbejdsmarkedet igen.
Og der skal også tages meget hårdere fat, i forhold til at der er mange situationer, hvor manden sidder ved siden af kvinden og egentlig presser hende til det ene og det andet, når hun er til møde i jobcenteret.
Så der skal tages meget hårdere fat.
I forhold til nyttejob – ja, sådan noget med at stå og smøre en rugbrødsmad – synes jeg også, at de bare skal ud og i gang med at arbejde, for det ikke kan nytte noget, at de her kvinder sidder hjemme i ghettoen.
Det går direkte imod alt, hvad der hedder integration.
Morten Dahlin (V), 2023-04-28:
Tak til Danmarksdemokraterne for at melde sig helhjertet ind i det forhandlingsforløb.
Og så kan jeg berolige Danmarksdemokraterne med, at der står i regeringsgrundlaget, at der skal fremlægges et bud på en kontanthjælpsreform, som læner sig op ad Ydelseskommissionens forslag, og der kan jeg bare sige, at det skal Danmarksdemokraterne glæde sig til at læse.
Når vi nu er ved det med arbejdspligten, er Danmarksdemokraterne så enige med os i Venstre i, at det er væsentligt, at en stor del af den her arbejdspligt kommer til at handle om nyttejob, så det ikke kun bliver cv-kurser og cv-skrivning osv., men at der også er en del rigtigt arbejde, hvor man skal ud og udføre noget ude i den virkelige virkelighed?
Susie Jessen (DD), 2023-04-28:
Vi synes faktisk, det er et godt forslag, at man kan indføre en arbejdspligt for indvandrere, men det kan jo ikke stå alene.
Der mener vi jo så også, at bl.a. Venstre måske har fejlet lidt i det her regeringssamarbejde ved med den anden hånd at uddele checks til arbejdsløse indvandrerfamilier.
Det synes vi måske er lidt modsatrettet i forhold til at få de her kvinder ud på arbejdsmarkedet.
Men det er ærgerligt, at man med den anden hånd gør nogle andre ting.
Morten Dahlin (V), 2023-04-28:
Tak for talen og også for de elementer, der handler om folk, som ikke går på arbejde, apropos diskussionen om demonstrationen på Slotspladsen lige nu.
Fru Susie Jessen omtaler de her situationer, hvor der har været mange med ikkevestlig baggrund, der har siddet midt på dagen i diverse centre rundtomkring i stedet for at bestille noget.
Og her kommer der jo et forslag fra regeringen om at indføre en arbejdspligt, altså et ganske simpelt princip om, at hvis man kommer til Danmark, skal man ikke længere kunne modtage sociale ydelser fra dag et.
Man skal yde noget, før man kan nyde; hvis man vil bede skatteborgerne om deres penge, skal man også udføre et stykke arbejde i 37 timer.
Mikkel Bjørn (DF), 2023-04-28:
Jamen det ville man jo ikke kunne gøre.
Hvad ligger der helt præcis i at lukke grænsen, hvis folk samtidig har ret til at komme ind over den grænse?
Det er jo sådan, det er lige nu.
Man har konventionskrav på, at man har ret til at komme ind.
Hvis der står titusindvis af migranter ved Danmarks grænse i morgen, vil de, selv om den er hermetisk lukket, have konventionskrav på at få adgang til Danmark.
Der spørger jeg Socialdemokratiet: Hvilke initiativer og værktøjer er man fra Socialdemokratiets side klar til at iværksætte, for at de mennesker ikke kommer ind i Danmark, hvis de står her i morgen?
Jeg taler ikke om langsigtede løsninger, men om, hvilke løsninger man har her og nu.
Kasper Sand Kjær (S), 2023-04-28:
Jeg forstår godt bekymringen, og jeg deler den.
De migrationsstrømme mod Europa, som vi ser i den her tid, er bekymrende.
Det er virkelig bekymrende.
Det understreger jo også behovet for et endnu stærkere europæisk samarbejde på asyl- og migrationsområdet.
Bare sådan noget som at styrke Europas ydre grænser, og at vi styrker hjemsendelsen af migranter, der ikke har et beskyttelsesbehov, er noget af det, den danske regering har presset på for i Europa.
Det er jo noget af det, der skal til for at sikre, at det pres ikke fortsætter.
Så er det klart, at der er nogle af dem, der nu er kommet hertil, som skal have afdækket deres sag, og mange af dem skal sendes tilbage.
Det er afgørende, og der er en fælleseuropæisk løsning jo det helt rigtige spor at forfølge.
Her og nu har vi jo, som jeg også svarede til fru Pernille Vermund, bl.a. det redskab i værktøjskassen, at vi med få timers varsel ville kunne lukke grænsen.
Mikkel Bjørn (DF), 2023-04-28:
Tak for det.
Jeg er nysgerrig på at høre ordføreren, hvilke værktøjer og initiativer han har kendskab til at man fra dansk side er klar til at iværksætte, hvis der om et par uger eller en måned måtte stå titusindvis af migranter ved Danmarks grænse og ønske adgang til Danmark.
For siden flygtningekrisen har flygtningepresset på Europas grænser ikke været større, end det er lige i øjeblikket.
Kasper Sand Kjær (S), 2023-04-28:
Men man gør også begge dele på samme tid i den løsning, regeringen har fundet.
Og så tror jeg bare, det er vigtigt igen at sige, at det her jo er en aktiv beslutning.
Havde regeringen ikke gjort noget, så havde vi ikke haft nogen grænsekontrol.
Altså, det her er jo en aktiv beslutning om at fortsætte grænsekontrollen, og det er vi nødt til for at passe på Danmark, både på grund af migrationspres, og på grund af at der jo desværre stadig væk er en sikkerhedstrussel og en terrortrussel mod Danmark.